סטפני ג'יי. בלוק

**סטפני ג'יי. בלוק** (באנגלית: **Stephanie J. Block**; נולדה ב-19 בספטמבר 1972) היא שחקנית וזמרת אמריקאית הידועה בעיקר בזכות עבודתה בברודוויי.

בין תפקידיה נמנים לייזה מינלי במחזמר "הנער מעוץ", אלפבה במחזמר "מרשעת", גרייס או'מלי במחזמר "המלכה הפיראטית", ג'ודי ברנלי במחזמר "9 עד 5", טרינה במחזמר "פולסטוס", סטאר במחזמר "המופע של שר" ואשת האופה במחזמר "אל תוך היער". היא עתידה לגלם את לילי ואנסי בהפקה המחודשת של המחזמר "נשקיני, קייט" בווסט אנד.

בלוק הייתה מועמדת שלוש פעמים לפרס טוני ושש פעמים לפרס דרמה דסק. על הופעתה ב"מופע של שר", זכתה בפרס טוני לביצוע הטוב ביותר על ידי שחקנית ראשית במחזמר ופרס דרמה דסק לשחקנית ראשית יוצאת מהכלל במחזמר.

בלוק השתתפה במספר אלבומי הקלטות של צוותי שחקנים והוציאה אלבום סולו בשם "This Place I Know". תפקידיה בטלוויזיה כוללים הופעות ב"מזכירת המדינה" וב-"Rise".

## ביוגרפיה

### ראשית חייה והשכלה
בלוק נולדה ב-19 בספטמבר 1972 בבריאה, קליפורניה לסטיבן, חוקר הונאה ברווחה, ולרוזמרי, עובדת בבית הספר המחוזי המקומי. לה אחות אחת, רנה. בגיל 7 החלה לשיר בכנסייה, ובגיל 11 התחילה ללמוד פיתוח קול בשיעורים פרטיים. בגיל 14 התקבלה לקבוצת ההופעות "האמריקנים הצעירים" – אשר הופיעה במגוון קונצרטים, אירועים והופעות ברחבי ארצות הברית. בכיתה י"א עברה ללמוד בבית הספר לאומנויות של מחוז אורנג'.

### קריירה
בלוק החלה את הקריירה המקצועית שלה במספר הפקות מקומיות של מחזות הזמר: "Love a Piano", "כנר על הגג", "James Joyce's The Dead" ו"מצחיקונת".

בשנת 1992, בלוק גילמה את בל בגרסת דיסנילנד לסרט "היפה והחיה". בתחילת שנת 2000, בלוק גילמה את אלפבה בקריאות של המחזמר "מרשעת". לאחר שנתיים של פיתוח הדמות, היא הוחלפה על ידי אידינה מנזל, והתבקשה לשמש כמחליפה שלה ומילאה תפקיד זה בהפקה הניסיונית בסן פרנסיסקו בשנת 2003. בלוק עזבה את ההפקה לפני המעבר לברודוויי לטובת תפקיד ראשי במחזמר "הנער מעוץ" בברודוויי.

בלוק ביצעה את הופעת הבכורה שלה בברודוויי בשנת 2003, כשגילמה את לייזה מינלי במחזמר "הנער מעוץ". ההפקה רצה בברודוויי קרוב לשנה.

בשנת 2005, בלוק גילמה את אלפבה בסיבוב ההופעות הלאומי הראשון של "מרשעת". על תפקיד זה זכתה בפרס הלן הייס. במרץ 2006, בלוק עזבה את ההפקה והוחלפה על ידי ג'וליה מורני.

בשנת 2007, בלוק גילמה את התפקיד הראשי במחזמר "המלכה הפיראטית" בברודוויי. ההפקה נסגרה לאחר הרצה של חודשיים. ב-9 באוקטובר באותה שנה, היא שבה לגלם את אלפבה במחזמר "מרשעת" בברודוויי, כשהיא מחליפה את ג'וליה מורני. ב-15 ביוני 2008, בלוק עזבה את ההפקה, והוחלפה על ידי קרי אליס.

בשנת 2009, בלוק כיכבה לצד אליסון ג'ני במחזמר "9 עד 5" – עיבוד של הסרט בעל אותו השם משנת 1980. את ההפקה ביים ג'ו מנטלו ודולי פרטון כתבה את המוזיקה. ההפקה נפתחה בברודוויי באפריל בתיאטרון מרקיז ונסגרה בספטמבר אותה שנה. בלוק גילמה את ג'ודי ברנלי. על תפקיד זה הייתה מועמדת לפרס דרמה דסק. באותה שנה היא הוציאה את אלבום הבכורה שלה, "This Place I Know", בהוצאת PS Classics.

בין ה-19 ל-25 ביולי 2010, בלוק גילמה את גריזבלה בהפקת המחזמר "קאטס" בתיאטרון האופרה העירוני של סנט לואיס. בין ה-28 בספטמבר ל-10 באוקטובר באותה שנה, היא גילמה את סוניה ולסק בהפקת המחזמר "הם מנגנים את השיר שלנו" בתיאטרון פרויד UCLA, לצד ג'ייסון אלכסנדר.

בשנת 2011, בלוק ביצעה את הופעת הבכורה שלה באוף-ברודוויי כשגילמה את גלוריה מיטשל במחזה "By the Way, Meet Vera Stark" בתיאטרון הבמה השנייה. ההפקה רצה מה-9 במאי עד ה-12 ביוני באותה שנה. על תפקיד זה הייתה מועמדת לפרס דרמה דסק. בנובמבר אותה שנה, בלוק גילמה את רנו סוויני בהפקה המחודשת של המחזמר "הכל הולך" בברודוויי למשך שלושה שבועות, כשהיא מחליפה את סאטון פוסטר. בלוק הופיעה בתפקיד זה במצעד חג ההודיה של מייסיס לשנת 2011. ב-15 במרץ 2012, בלוק שבה לגלם את התפקיד כשפוסטר עזבה את ההפקה. היא נשארה עם ההפקה עד לסגירתה ב-8 ביולי 2012.

בין ה-13 בנובמבר 2012 ל-10 במרץ 2013, בלוק גילמה את התפקיד הראשי בהפקת המחזמר "תעלומת אדווין דרוד" בסטודיו 54. על תפקיד זה הייתה מועמדת לפרס דרמה דסק ולפרס טוני. מה-14 בנובמבר עד ה-15 בדצמבר באותה שנה, בלוק גילמה את שריל הובר בהפקת אוף-ברודוויי של המחזמר "מיס סנשיין הקטנה". על תפקיד זה הייתה מועמדות לפרס דרמה דסק.

בשנת 2016, בלוק גילמה את טרינה בהפקה המחודשת של המחזמר "פולסטוס" בברודוויי. ההפקה החלה בהצגות מקדימות ב-29 בספטמבר, ונפתחה רשמית ב-27 באוקטובר. ההפקה הסתיימה ב-8 בינואר 2017. על הופעתה הייתה מועמדת לפרס טוני, פרס דרמה דסק ופרס מעגל המבקרים החיצוני.

בשנת 2018, בלוק גילמה את פטרישיה – קתולית אדוקה שמסתכסכת עם בעלה בשל מעורבותו של בנם בהצגה שנויה במחלוקת בתיכון – בסדרה "Rise" של רשת NBC.

באותה שנה, בלוק גילמה את הזמרת שר במחזמר "המופע של שר". המחזמר הועלה בהפקה ניסיונית מחוץ לניו יורק בתיאטרון האוריינטלי בשיקגו, החל מ-12 ביוני עד ה-15 ביולי. ההפקה נפתחה רשמית ב-3 בדצמבר באותה שנה בתיאטרון ניל סיימון בברודוויי. על הופעה זו, בלוק זכתה בפרס דרמה דסק, בפרס טוני ובפרס מעגל המבקרים החיצוני והייתה מועמדת לפרס ליגת הדרמה. ההפקה נסגרה ב-18 באוגוסט 2019.

באוגוסט 2022 פורסם כי החל מה-6 בספטמבר באותה שנה, בלוק תחליף את שרה ברילס בתפקיד אשת האופה בהפקה המחודשת של המחזמר "אל תוך היער" בברודוויי ותככב לצד בעלה סבסטיאן ארקלוס, שיגלם את האופה. לאחר מכן, היא כיכבה לצד בריאן ד'ארסי ג'יימס, ששב לגלם את האופה כשהוא מחליף את ארקלוס. בינואר 2023, בשבוע האחרון של ההפקה, ארקלוס שב לככב לצידה בתפקיד האופה. לאחר מכן, בלוק וארקלוס שבו לגלם תפקידים אלו בסיבוב ההופעות הלאומי של ההפקה בארצות הברית. על תפקיד זה הייתה מועמדת לפרס הלן הייס.

בין ה-1 ל-8 בפברואר 2023, בלוק גילמה את נורמה דזמונד לצד דרק קלנה בתפקיד ג'ו גיליס בהפקת המחזמר "שדרות סאנסט" במרכז קנדי. על תפקיד זה זכתה בפרס הלן הייס. ב-3 בנובמבר באותה שנה יצא אלבום החג הראשון שלה – "Merry Christmas, Darling" – המכיל דואטים שלה עם בעלה ובתה ושירים חדשים שנכתבו עבור האלבום.

בינואר 2024, הוכרז כי בלוק תבצע את הופעת הבכורה שלה בווסט אנד בהפקה המחודשת של המחזמר "נשקיני, קייט" במרכז האמנויות ברביקן, החל מיוני עד ספטמבר של אותה שנה.

### חיים אישיים
בשנת 2007 נישאה לסבסטיאן ארקלוס, עמיתה לצוות השחקנים של המחזמר "מרשעת". לזוג בת אחת שנולדה בשנת 2015.

## תיאטרון

**מודגש** – הפקת ברודוויי או וסט אנד

## פילמוגרפיה
### קולנוע

### טלוויזיה

## קונצרטים

## דיסקוגרפיה

## פרסים ומועמדויות

## קישורים חיצוניים

* 

* סטפני ג'יי. בלוק, באתר Internet Broadway Database
* , באתר IMDb
* סטפני ג'יי. בלוק, באתר Broadway.com
* סטפני ג'יי. בלוק, באתר BroadwayWorld
* סטפני ג'יי. בלוק, באתר Playbill

## הערות שוליים

קטגוריה:שחקני מחזות זמר
קטגוריה:שחקניות תיאטרון אמריקאיות
קטגוריה:זוכי פרס טוני: שחקניות
קטגוריה:אמריקאיות שנולדו ב-1972
קטגוריה:אמריקאים שנולדו ב-1972